VENDIM
Nr. 58, datë 31.3.2022

MBI LICENCIMIN E SHOQËRISË “HEC TERFOJA” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “TERFOJA”, ME KAPACITET TË INSTALUAR 1980 kw
(ndryshuar me vendimin nr. 125, datë 4.4.2023)
(i përditësuar)

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “a”, nenit 5, pika 1, germa “a”, nenit 13, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 15 të “Rregullores për organizimin, funksionimin dhe procedurat e ERE-s, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 31.3.2022, mbasi shqyrtoi relacionin me nr. 411 prot., datë 28.3.2022, të Drejtorisë së Licencimit, Autorizimeve dhe Mbikëqyrjes, “Mbi licencimin e shoqërisë “HEC Terfoja” sh.p.k, në veprimtarinë e prodhimit të energjisë elektrike nga HEC “Terfoja” me kapacitet të instaluar 1980 kw,
konstatoi se: 
- Bordi i ERE-s, me vendimin nr. 24, datë 14.02.2022, vendosi të fillojë procedurën për licencimin e shoqërisë “HEC Terfoja” sh.p.k., në veprimtarinë e prodhimit të energjisë elektrike nga HEC “Terfoja”, me kapacitet të instaluar 1980 kw, për një afat 30-vjeçar.
- Në vijim të kësaj vendimmarrjeje, ERE, me shkresën nr. 70/3 prot., datë 14.2.2022, bëri njoftimin në medien e shkruar për fillimin e kësaj procedure dhe në përfundim të afatit të pritjes së komenteve apo të objeksioneve nga të tretët (data 28.2.2022), nuk rezultoi të kishte të tilla.
- Shoqëria “HEC Terfoja” sh.p.k. ka kryer pagesën e aplikimit, në zbatim të aneksit A të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar.
- Nga analiza e dokumentacionit, në fazën e përfundimtare të licencimit në veprimtarinë e prodhimit të energjisë elektrike, për shoqërinë “HEC Terfoja” sh.p.k., rezulton se subjekti plotëson tërësisht kërkesat e “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar, si më poshtë:
- formati dhe dokumentacioni për aplikim, neni 9, pika 1, germat “a”, “b”, “c”: plotësuar;
- dokumentacioni juridik, administrativ dhe pronësor, neni 9, pika 2, germat “a”, “b” , “c”, “d”, “e”, “f”, “g”: plotësuar;
- dokumentacioni financiar dhe fiskal, neni 9, pika 3, germat “a”, “b”, “c”, “d”, “e”, “f”, “g”: plotësuar;
- dokumentacioni teknik për HEC-in, neni 9, pika 4.1.1: plotësuar;
- të dhëna teknike për bllokun e transformimit dhe lidhjen me sistemin, neni 9, pika 4.1.2: plotësuar; 
- dokumentacioni teknik dhe grafik, neni 9, pika 4.1.3, germat “a”, “b”, “c”, “d”: plotësuar;
- dokumentacioni tekniko-ekonomik, neni 9, pika 4.1.4, germat “a”, “b”, “c”, “d”, “e”: plotësuar;
- leje nga institucione të tjera, neni 9, pika 4.1.5., germa “a”, “b”, “c”: plotësuar.
- Në përfundim të afatit të lejes së shfrytëzimit të burimit ujor (data e përfundimit 23.1.2023), do t’i kërkohet shoqërisë ta depozitojë lejen nga baseni ujor me afat të rinovuar, brenda datës 23.1.2023.
- Në lidhje me VNM-në paraprake të lëshuar nga Agjencia Kombëtare e Mjedisit (AKM), me nr. 2888 prot., datë 9.12.2016, për HEC-in “Terfoje” me kapacitet të instaluar 1980 kw,  vlerësojmë se kjo VNM konsiderohet e vlefshme për këtë aplikim, në kuptim të interpretimit të dërguar në ERE nga AKM-ja, me e-mail-in zyrtar të datës 18.2.2020. Sa i përket kryerjes së punimeve ato janë dokumentuar nga ana e shoqërisë nëpërmjet faturave tatimore të shitjes dhe bilanceve të investitorit që ka kryer punimet e HEC “Terfoje”.
- Kontrata nr. 1173 rep., nr. 510/3 kol., datë 30.5.2018, “Për ndërtimin, shfrytëzimin dhe administrimin e hidrocentralit “Terfojë”, me kapacitet prodhues 1.980 mw, në pellgun ujëmbledhës të përroit të fshatit dhe të përroit të madh, degë e lumit Bushtricë, Bashkia Kukës, qarku Kukës, lidhur ndërmjet Ministrisë së Infrastrukturës dhe Energjisë dhe Mbajtësit të Miratimit shoqërisë “HEC Terfoja” sh.p.k., ka një afat 49-vjeçar, por ERE, në zbatim të nenit 38, të ligjit nr. 43/2015, “Për sektorin e energjisë elektrike”, të ndryshuar, dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk mund të japë për veprimtarinë e prodhimit të energjisë elektrike një licencë me afat më të madh se 30 vjet.  
Për gjithë sa më sipër, Bordi i ERE-s

VENDOSI:

1. Të licencojë shoqërinë “HEC Terfoja” sh.p.k., në veprimtarinë e prodhimit të energjisë elektrike nga HEC “Terfoje”; me kapacitet të instaluar 1980 kw, për një afat 30-vjeçar.
[bookmark: _GoBack]2. Shoqëria “HEC Terfoja” sh.p.k. të depozitojë në ERE lejen e përdorimit të burimit ujor të rinovuar brenda datës 18.4.2023.
3. ERE ka të drejtë të rishikojë këtë vendim në çdo kohë, në përputhje me plotësimin/mosplotësimin e kushteve, sipas përcaktimeve dhe afateve si më sipër.
4. Drejtoria e Licencimit Autorizimeve dhe Mbikëqyrjes të njoftojë aplikuesin për vendimin e bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

KRYETAR
Petrit Ahmeti
